สกู๊ป : อนาคตภาษีสรรพสามิตใหม่
วันที่ 16 กันยายนนี้ จะเป็นวันที่พระราชบัญญัติสรรพสามิตฉบับใหม่ จะมีผลบังคับใช้อย่างเป็นทางการ ทำให้คณะรัฐมนตรี ต้องจัดทำหลักเกณฑ์โครงสร้างภาษีใหม่ ทั้งกลุ่มเครื่องดื่มแอลกอฮอล์ บุหรี่ ไพ่ รวมถึงเครื่องดื่มที่มีความหวาน ซึ่งส่งผลต่อสุขภาพความไทย ติดตามจากรายงาน

เป็นไปตามความคาดหมาย หลังที่ประชุมคณะรัฐมนตรี หรือ ครม. มีมติเห็นชอบร่างกฎกระทรวงว่าด้วยกำหนดอัตราภาษีสินค้าประเภทสุรา ยาสูบ และไพ่ ซึ่งออกตามพระราชบัญญัติภาษีสรรพสามิต 2560 ฉบับใหม่ ที่จะมีผลบังคับใช้ในวันที่ 16 กันยายน 2560 เพื่อปรับปรุงแนวทางการจัดเก็บภาษีสรรพสามิต ให้สอดคล้องกับสภาพสังคมปัจจุบัน โดยคาดว่าจะประกาศลงราชกิจจานุเบกษาก่อนวันที่มีผลบังคับใช้ หรือในวันที่ 15 กันยายน 2560

ส่วนอัตราภาษีประเภทอื่นที่ ครม.เห็นชอบไปก่อนหน้านี้ จะทยอยประกาศในราชกิจจานุเบกษาอีก 1-2 วัน ซึ่งการปรับปรุงโครงสร้างภาษีสรรพสามิตใหม่ครั้งนี้ ไม่ได้เป็นการเพิ่มภาระให้ผู้ประกอบการ และผู้บริโภค

สำหรับการจัดเก็บภาษีของกรมสรรพสามิต จะแบ่งออกเป็น 3 กลุ่ม คือ กลุ่มสินค้าฟุ่มเฟือย กลุ่มกระทบกับสิ่งแวดล้อม และกลุ่มสินค้าบาป ซึ่งจะเน้นสิ่งที่ทำลายสุขภาพ และมีภาษีใหม่ เช่น การเก็บภาษีจากค่าความหวาน รวมทั้งได้ยกเลิกการเว้นเก็บภาษีบางรายการในเครื่องดื่มที่อยู่ในตู้แช่ 111 รายการ อาทิ ชา กาแฟ ทำให้สินค้าประเภทนี้ หากมีส่วนผสมของชา กาแฟ เพียงร้อยละ 1 จะถูกจัดเก็บทั้งหมด

ทั้งนี้ มีรายงานว่า พระราชบัญญัติสรรพสามิตฉบับใหม่ จะเป็นการปรับโครงสร้างภาษีสรรพสามิต เปลี่ยนฐานคำนวณภาษีจากราคาหน้าโรงงานอุตสาหกรรม และราคานำเข้าซีไอเอฟ มาเป็นราคาขายปลีกแนะนำ ซึ่งจะมีการปรับลดอัตราภาษีแต่ละสินค้าให้เกิดความสมดุล ไม่สร้างภาระผู้ประกอบการและผู้บริโภค

ทั้งนี้ กฎหมายฉบับใหม่ไม่ได้สร้างภาระให้กับผู้ประกอบการ แต่เพื่อต้องการสร้างความโปร่งใส เป็นธรรม และมีความเหมาะสม ส่วนผู้ประกอบการที่ได้รับผลกระทบจะเป็นกลุ่มที่ไม่เคยถูกเก็บภาษีมาก่อน เช่น ภาษีน้ำหวานที่ให้แคลอรี่ โดยจะให้เวลาผู้ประกอบการปรับตัว 2 ปี ยกเว้นส่วนผสมน้ำตาลเทียมที่ให้พลังงานแคลอรี่ จะได้รับการยกเว้น

โดยอัตราการจัดเก็บภาษีค่าความหวาน จะแบ่งเป็น 6 ระดับ ได้แก่ ค่าความหวาน 0-6 กรัมต่อ 100 มิลลิลิตร ไม่เสียภาษี ส่วนค่าความหวาน 6-8 กรัมต่อ 100 มิลลิลิตร เสียภาษี 10 สตางค์ต่อลิตร ค่าความหวาน 8-10 กรัมต่อ 100 มิลลิลิตร เสียภาษี 30 สตางค์ต่อลิตร ค่าความหวาน 10-14 กรัมต่อ 100 มิลลิลิตร เสียภาษี 50 สตางค์ต่อลิตร ค่าความหวาน 14-18 กรัมต่อ 100 มิลลิลิตร เสียภาษี 1 บาทต่อลิตร ค่าความหวาน 18 กรัมขึ้นไป ต่อ 100 มิลลิลิตร เสียภาษี 1 บาทต่อลิตร และหลังจากนั้นจะทยอยปรับทุก 2 ปีแบบขั้นบันได ซึ่งจะมีเวลาเพียงพอที่ให้ทุกฝ่ายเกิดการปรับตัวตามโครงสร้างภาษีสรรพสามิตรูปแบบใหม่